CELEX: 32015R0775
Language: hu
Date: 2015-05-18 00:00:00
Title: A Bizottság (EU) 2015/775 végrehajtási rendelete (2015. május 18.) a 908/2014/EU végrehajtási rendeletnek a megfelelőségi vizsgálat tekintetében történő módosításáról

19.5.2015   
            
            
               HU
            
            
               Az Európai Unió Hivatalos Lapja
            
            
               L 122/1
            
         A BIZOTTSÁG (EU) 2015/775 VÉGREHAJTÁSI RENDELETE
   (2015. május 18.)
   a 908/2014/EU végrehajtási rendeletnek a megfelelőségi vizsgálat tekintetében történő módosításáról
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a közös agrárpolitika finanszírozásáról, irányításáról és monitoringjáról és a 352/78/EGK, a 165/94/EK, a 2799/98/EK, a 814/2000/EK, az 1290/2005/EK és a 485/2008/EK tanácsi rendelet hatályon kívül helyezéséről szóló, 2013. december 17-i 1306/2013/EU európai parlamenti és tanácsi rendeletre (1) és különösen annak 53. cikke (1) bekezdésének b) pontjára,
   mivel:
   
               (1)
            
            
               A 908/2014/EU bizottsági végrehajtási rendelet (2) 34. cikkének (8) bekezdése megállapítja az uniós szabályoknak nem megfelelő kiadások uniós finanszírozásból történő levonására vonatkozó szabályokat. Emellett e szabályoktól eltérve lehetővé teszi a tagállamok számára, hogy kérelmezhessék a levonásra kerülő összegek több részletben történő visszafizetését.
            
         
               (2)
            
            
               Amennyiben a tagállamnak súlyos pénzügyi nehézségei vannak, lehetővé kell tenni, hogy a Bizottság – az érintett tagállam erre irányuló kérelme esetén – a három, évente esedékes részletben történő visszafizetés engedélyezésén túlmenően a levonások teljesítésére legfeljebb 24 hónapos fizetési haladékot biztosíthasson.
            
         
               (3)
            
            
               A halasztott fizetés csak azon tagállamok esetében engedélyezhető, amelyek a 332/2002/EK tanácsi rendelet (3), a 407/2010/EU tanácsi rendelet (4), valamint az Európai Stabilitási Mechanizmus létrehozásáról szóló, 2012. február 2-án aláírt szerződés értelmében pénzügyi támogatásban részesülnek.
            
         
               (4)
            
            
               Az eddigi tapasztalatok alapján a levonások teljesítéséhez megjelölt fix halasztási időszak az adósságok feltorlódásához vezethet, melyek esedékessége olyan időszakra eshet, amikor még fennállnak az érintett tagállam súlyos pénzügyi nehézségei, és ezért az nem tudja teljesíteni az előírt visszafizetéseket. Ezért a Bizottságnak rendelkeznie kell a lehetőséggel, hogy a halasztási időszakot – a pénzügyi támogatás egyedi feltételeinek figyelembevételével – legfeljebb további 12 hónappal meghosszabbíthassa.
            
         
               (5)
            
            
               Ugyanakkor a tapasztalatok azt mutatták, hogy a halasztott összegek három, évente esedékes részletben történő visszafizettetése indokolatlan nehézségeket támaszthat az érintett tagállam számára, amennyiben az a halasztási időszak lejárta után is pénzügyi nehézségekkel küzd. Ezért biztosítani kell, hogy a részletekben történő visszafizetés engedélyezésére vonatkozó döntések a jövőben nagyobb számú részletet írhassanak elő, amennyiben az érintett összegek a tagállam bruttó hazai termékének jelentős hányadát képviselik.
            
         
               (6)
            
            
               A halasztott fizetésre vonatkozó határozat által érintett tagállam gondoskodik a levonások indokául szolgáló és a határozat meghozatalának időpontjában is fennálló hiányosságok – a Bizottsággal folytatott konzultáció során kidolgozott, egyértelmű eredménymutatókat tartalmazó cselekvési terv alapján történő – felszámolásáról. Ha a fizetési haladékban részesült tagállam elmulasztja a cselekvési tervnek megfelelően orvosolni a hiányosságokat, ezáltal további pénzügyi kockázatokat okozva az uniós költségvetésnek, a Bizottság – az arányosság elvének tiszteletben tartásával – módosíthatja vagy visszavonhatja a levonás végrehajtási időpontjának elhalasztásáról szóló határozatát.
            
         
               (7)
            
            
               A 908/2014/EU végrehajtási rendeletet ezért ennek megfelelően módosítani kell.
            
         
               (8)
            
            
               Az e rendeletben előírt intézkedések összhangban vannak a Mezőgazdasági Alapok Bizottságának véleményével,
            
         ELFOGADTA EZT A RENDELETET:
   1. cikk
   A 908/2014/EU végrehajtási rendelet 34. cikke a következő (8a) és (8b) bekezdéssel egészül ki:
   
      „(8a)   Azon tagállamok esetében, amelyek a 332/2002/EK tanácsi rendelet (5), a 407/2010/EU tanácsi rendelet (6), valamint az Európai Stabilitási Mechanizmus létrehozásáról szóló szerződés értelmében pénzügyi támogatásban részesülnek, a tagállam kérésére és a Mezőgazdasági Alapok Bizottságával folytatott konzultációt követően a Bizottság végrehajtási határozatban rendelkezhet az 1306/2013/EU rendelet 52. cikke alapján 2015. május 1-jét követően elfogadott határozatok (a továbbiakban: a halasztott fizetésre vonatkozó határozatok) végrehajtásának a határozat elfogadásától számított legfeljebb 24 hónappal későbbi időpontra történő elhalasztásáról.
      A halasztott fizetésre vonatkozó határozat lehetővé teszi, hogy az érintett tagállam a halasztási időszakot követően három, évente esedékes részletben teljesítse a levonásokat. Amennyiben a halasztott fizetésre vonatkozó határozat által érintett teljes összeg meghaladja a tagállam bruttó hazai termékének 0,02 %-át, a Bizottság engedélyezheti a visszafizetés legfeljebb öt, évente esedékes részletben történő teljesítését.
      A Bizottság a tagállam kérésére és a Mezőgazdasági Alapok Bizottságával folytatott konzultációt követően úgy határozhat, hogy egyetlen alkalommal – legfeljebb 12 hónapos időszakra – meghosszabbítja az első albekezdésben említett halasztási időszakot.
      A halasztott fizetésre vonatkozó határozat által érintett tagállam gondoskodik a levonások indokául szolgáló és a határozat meghozatalának időpontjában is fennálló hiányosságok – a Bizottsággal folytatott konzultáció során kidolgozott, konkrét határidőket és egyértelmű eredménymutatókat tartalmazó cselekvési terv alapján történő – felszámolásáról. A Bizottság az arányosság elvének tiszteletben tartásával az alábbi esetek bármelyikében módosíthatja vagy visszavonhatja a halasztott fizetésre vonatkozó határozatot:
      
                  a)
               
               
                  ha a tagállam elmulasztja a cselekvési tervben a hiányosságok felszámolására meghatározott, szükséges intézkedések megtételét,
               
            
                  b)
               
               
                  ha az eredménymutatók alapján a hiányosságok felszámolására szolgáló intézkedések nem biztosítanak kellő előrelépést, vagy
               
            
                  c)
               
               
                  ha az intézkedések nem járnak kielégítő eredménnyel.
               
            (8b)   A (8) és (8a) bekezdésben említett végrehajtási határozatokat az 1306/2013/EU rendelet 116. cikkének (2) bekezdésében említett tanácsadó-bizottsági eljárásnak megfelelően kell elfogadni.
   
   2. cikk
   Ez a rendelet az Európai Unió Hivatalos Lapjában való kihirdetését követő hetedik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2015. május 18-án.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 347., 2013.12.20., 549. o.
   
   
      (2)  A Bizottság 2014. augusztus 6-i 908/2014/EU végrehajtási rendelete az 1306/2013/EU európai parlamenti és tanácsi rendeletnek a kifizető ügynökségek és más szervek, a pénzgazdálkodás, a számlaelszámolás, az ellenőrzési szabályok, a biztosítékok és az átláthatóság tekintetében történő alkalmazására vonatkozó szabályok megállapításáról (HL L 255., 2014.8.28., 59. o.)
   
      (3)  A Tanács 2002. február 18-i 332/2002/EK rendelete a tagállamok fizetési mérlegéhez középtávú pénzügyi támogatási mechanizmus létrehozásáról (HL L 53., 2002.2.23., 1. o.).
   
      (4)  A Tanács 2010. május 11-i 407/2010/EU rendelete az európai pénzügyi stabilizációs mechanizmus létrehozásáról (HL L 118., 2010.5.12., 1. o.).